SKRIFTLIG FORESPØRGSEL E-2598/02

af Olivier Dupuis (NI) til Kommissionen

(18. september 2002)

Om: Undertrykkelse af Hmong-mindretallet i det særlige Saysomboune-område i Laos

I henhold til Den Laotiske Bevægelse for Menneskerettigheder har de laotiske myndigheder i de seneste uger indledt en særlig brutal undertrykkelseskampagne mod flere tusinde laotere af Hmong-oprindelse i det særlige Saysomboune-område.

Ifølge velunderrettede kilder har de operationer, som myndighederne i Vientiane har gennemført, været forbundet med omfattende troppebevægelser fra den laotiske hærs side under indsættelse af helikoptere og er foregået i Xiengkhouang-området mellem lokaliteterne Tha Thong og Tha Vieng på den ene side og Phou Bia på den anden side. Ifølge de samme kilder skal de pågældende aktioner have ført til flere hundrede menneskers død. I henhold til andre endnu ikke bekræftede oplysninger skal aktionerne også have omfattet brug af kemiske våben med det formål at forgifte vandløb og ødelægge høsten for godt 3 000 mennesker tilhørende den etniske minoritet Hmong.

Hvilke oplysninger har Kommissionen om denne kampagne, som myndighederne i Den Demokratiske Folkerepublik Laos fører mod medlemmerne af Hmong-mindretallet i Laos? Kan Kommissionen snarest foretage en tilbundsgående undersøgelse af ovennævnte aktioner? Er Kommissionen mere generelt underrettet om andre undertrykkelsesforanstaltninger mod medlemmer af mindretal i Laos, og hvilke initiativer agter den at tage for at få myndighederne i Vientiane til at ophøre med deres undertrykkelsespolitik over for mindretallene?

Svar afgivet på Kommissionens vegne af Christopher Patten

(15. oktober 2002)

Kommissionen har kendskab til de gentagne rapporter om sikkerhedsoperationer, der regelmæssigt påstås gennemført under direkte medvirken af vietnamesiske tropper i det særlige økonomiske område Saysombourne i Laos. I mange år har en del af området, og navnlig området syd for Xieng Khoang, ikke været åben for trafik, og udlændinge har ikke haft adgang af sikkerhedsgrunde.

Situationen er ofte vanskelig for etniske minoritetsgrupper i Laos. Mange af disse lever i fattige bjergområder, særligt i den nordlige del af landet. Deltagelsen i skolegangen er lavere i områder, hvor de etniske minoriteter bor, eftersom det er sværere for børnene at komme i skole. Desuden er der ingen undervisning på de etniske minoriteters sprog, men alene på laotisk. Den største etniske minoritetsgruppe, Hmong, udsættes ofte for de laotiske myndigheders mistroiskhed, mens andre grupper, som Kamu, er mere parate til at anerkende de nuværende politiske omstændigheder.

Den laotiske regering har også indledt et omfattende program for forflytning af forskellige etniske minoritetsgrupper, herunder Hmong. Officielt gennemføres forflytningen i forbindelse med en arealudnyttelsesplanlægning for at beskytte miljøet, der har lidt alvorlig skade ved de afbrændinger, som er foretaget for at garantere de etniske minoritetsgrupper en bedre adgang til ydelser som uddannelse og sundhed. De berørte befolkningsgrupper har dog haft svært ved at acceptere forflytningen og har undertiden været stillet over for problemer som mangel på frugtbar jord og grundlæggende sociale ydelser, boliger og jobmuligheder.

Som det ærede medlem sikkert ved, gennemføres de fleste fællesskabsfinansierede projekter i Laos i områder, hvor de etniske minoriteter udgør en stor andel af befolkningen. I Kommissionens landestrategidokument for Laos angives disse grupper bevidst som prioriterede modtagere af støtte.